text: Les escoles de Cubelles participen aquest curs del projecte "Sardatic" | Ràdio Cubelles
  Les escoles de Cubelles participen aquest curs del projecte "SardaTIC"
  L'alumnat de 4t porta ja unes setmanes realitzant activitats formatives a les aules, i ara es troben en la fase d'aprendre la dansa
  Les tres escoles de Cubelles participen aquest curs del projecte "SardaTIC". Es tracta d'un projecte telemàtic que té com a objectiu principal fer arribar de manera moderna i lúdica la sardana i la cobla al màxim de nens i nenes en edat escolar de tot el territori de parla catalana, tot afavorint el treball col·laboratiu i en xarxa entre grups d'escoles mitjançant les tecnologies de la informació i la comunicació (TIC). El professorat de música de les tres escoles de Cubelles (Charlie Rivel, Vora del Mar, i Mar i Cel) es nodreix dels recursos pedagògics que els ofereix el blog del "SardaTIC" (http://sardatic.blogspot.com.es/).
  I és que el projecte no només contempla la part relativa a la dansa, sinó que té en compte també la vessant musical, històrica i cultural. Per això hi ha una sèrie d'activitats dissenyades que les escoles participants aniran realitzant i penjant al blog, compartint-les així amb les altres escoles del seu grup.
  L'alumnat de 4t porta ja unes setmanes realitzant activitats formatives a les aules. De moment, ja s'ha fet la presentació dels grups participants al blog mitjançant una fotografia del grup i un petit text. I han reflexionat sobre el què saben i el que voldrien saber sobre la sardana per compartir-ho amb d'altres escoles participants. Ara es troben en la fase d'aprendre de la dansa: el galop i la sardana i hauran de compartir aquesta experiència, penjant vídeos i fotos al blog del "SardaTIC".
  Els infants hauran d'aprendre a ballar la sardana "Hi ha una clau i la tens tu!" d'en Dani Gasulla, composada especialment pel Projecte, inspirada amb temes del Club Súper 3. També, el 25 de febrer, les tres escoles participaran d'un concert pedagògic. I el 10 d'abril participaran d'una ballada final que es farà a la plaça de la Sardana de Cubelles, i que coincidirà amb el programa número 300 del "Dansa Viva" de Ràdio Cubelles que es farà en directe des de la mateixa plaça.
  Entrevista a Glòria Carretero (Mestre de música del Vora del Mar), Sònia Mateo (Mestre de música del Charlie Rivel) i Paquita Sol (presidet de l'Anella Oberta)